রাজশাহীর গোদাবাড়ি থেকে আসা কৃষক রবিউল ইসলাম এই প্রতিবেদককে তার দুঃখ এবং আক্ষেপের কথা জানান এভাবেÑ গেল বছর দুই যাবত আমরা সিনজেনটা কোম্পানির কাছ থেকে বীজ কিনে  টমোটো চাষ করতাম। আগে আমরা ধান চাষ করতাম। আট থেকে দশ বছর থেকে টমেটো চাষ হচ্ছে। আমাদের জীবিকা নির্বাহ করছি টমেটো চাষের আয় থেকে। এই বছরও আমরা গোটা গোদাবাড়ির কৃষকরা সিনজেন্টা কোম্পানির বীজ নেই। কৃষকরা সবাই বিভিন্ন ব্যাংক, এনজিও থেকে ঋণ নিয়ে জমি চাষ করেছে। আমি ছয়বিঘা জমি চাষ করেছি, বিভিন্ন জনের কাছ থেকে কর্জ করে খরচ জুগিয়েছি এ চাষের। আমার ষাট হাজার টাকা খরচ হয়েছে। কিন্তু এখন এ সময়ে ভরপুর টমেটো উঠবার কথা, অথচ আমি দুই পয়সারও টমেটো বেচতে পারি নাই। ক্ষতির পরিমাণ আমাদের এমন যে, পিঠ আমাদের দেয়ালে ঠেকে গেছে। গোদাবাড়িতে  প্রায় পাঁচহাজার একর জমিতে যে টমেটো চাষ হয়েছে তার আশি ভাগ লোক ক্ষতিগ্রস্ত। বীজ বেচার সময় বহুত কিছু বলেছে কোম্পানি যে এ বীজ নিলে ভাল হবে। আমরা কৃষকরা বেশিরভাগই অশিক্ষিত। তখন আমরা কিছুই বুঝি নাই। এখন আমাদের টমেটো গাছে ফল ধরে না। এলাকার বেশিরভাগ কৃষকের জমিতেই ফল হয় নাই।